U cilju ostvarenja, očuvanja i razvoja kvalitetnih međuljudskih odnosa, pozitivnih rezultata u procesu obrazovanja i prenosa znanja, te radi izgradnje, čuvanja i daljeg razvoja kolektivnog ugleda škole, kao i osobnog ugleda svih njenih zaposlenika i učenika, Školski odbor na osnovu čl. 36 i 37 Pravila Srednje medicinske škole Mostar

d o n o s i:

**Kodeks ponašanja i oblačenja učenika, roditelja, profesora i ostalih zaposlenika Srednje medicinske škole Mostar**

**Svrha kodeksa**

Svrha kodeksa ponašanja i oblačenja učenika, roditelja, profesora i ostalih zaposlenika Srednje medicinske škole Mostar (u daljem tekstu: Kodeks) je utvrditi opće etičke smjernice i postupke vezane uz njih, upozoriti na dužnosti i obaveze te promovisati etičke vrijednosti specifične za djelatnost Srednje medicinske škole Mostar (u daljem tekstu: Škole) u najširem smislu.

**Opće odredbe**

**I**

Donošenjem i provođenjem Kodeksa Škola osigurava svakom zaposleniku, učeniku kao i ostalim korisnicima usluga Škole ostvarivanje svih ljudskih prava zajamčenih ustavima i zakonima (Bosne i Hercegovine, Federacije Bosne i Hercegovine, Hercegovačko-neretvanskog kantona i međunarodnim konvencijama o ljudskim pravima).

**II**

Kodeks ponašanja i oblačenja učenika, roditelja, profesora i ostalih zaposlenika predstavlja zajednički sistem vrijednosti, smjernice i model ponašanja kojem svi učenici, profesori i ostali zaposlenici Škole treba da teže i da se istog pridržavaju. Promovisanje etičkih vrijednosti i ponašanja u ovom kodeksu obaveze je svih osoba na koje se odnosi, tj. učenike, roditelje i zaposlenike Škole, bez obzira na vrstu i trajanje njihovog ugovora.

**Pravila ponašanja**

**III**

Svi zaposlenici Škole, učenici i roditelji u međusobnoj komunikaciji treba da budu kulturni, dostojanstveni, bez vulgarnih i neprimjerenih izraza i treba da budu poštovani kao osobe – u skladu sa zajamčenim pravima na život, integritet i dostojanstvo.

**IV**

U svim područjima života i rada u Školi treba se poticati i podržavati sloboda mišljenja i izražavanja.

**V**

Zabranjeno je izražavanje diskriminacije prema rasi, etničkoj pripadnosti, boji kože, spolu, jeziku, vjeri, političkom i drugom uvjerenju, nacionalnom ili socijalnom porijeklu, imovinskom stanju, članstvu u građanskom udruženju, obrazovanju, društvenom položaju, bračnom ili porodičnom statusu, dobi, zdravstvenom stanju, invaliditetu, genetskom naslijeđu, rodnom identitetu, izražavanju ili spolnoj orijentaciji. Treba širiti toleranciju i poštovati različitosti svake osobe.

**VI**

Škola je dužna osigurati uvjete za ostvarivanje načela jednakosti i pravednosti čime se onemogućavaju fizički konflikti, metode psihološkog pritiska kojima se pojedinac dovodi u ponižavajući položaj ili se njime stvara osjećaj manje vrijednosti, zlostavljanje, uznemiravanje ili iskorištavanje.

**VII**

Ukoliko sazna za bilo koji oblik fizičkog ili psihičkog nasilja u Školi, pojedinac je dužan obavijestiti direktora Škole, koji je dužan obavijestiti nadležne institucije o neprihvatljivom ponašanju.

**VIII**

Profesori su dužni uzdržavati se od ponašanja kojim mogu povrijediti stručni ugled ili način rada drugog profesora ili drugog zaposlenika Škole. Zaposlenici Škole ne smiju zloupotrijebiti svoj autoritet i ne smiju dopustiti da lični interesi i odnosi utječu na etično i profesionalno izvršavanje radnih obaveza.

**IX**

Zabranjeno je konzumirati i biti pod utjecajem alkoholnih napitaka i opojnih sredstava unutar Škole i 300 metara oko Škole. Učenicima je zabranjeno pušenje u Školi i školskom dvorištu. Svima je zabranjeno pušenje u školskim toaletima i hodnicima.

**X**

Učenici, profesori i ostali zaposlenici Škole dužni su čuvati školsku imovinu, kao i imovinu svakog pojedinca unutar Škole.

**XI**

Od zaposlenika Škole očekuje se da odgovorno, savjesno, profesionalno i etički ispravno ispunjavaju svoje obaveze prema učenicima, kolegama, roditeljima i ostalim saradnicima. U svom djelovanju zaposlenici Škole slijede načela profesionalne izvrsnosti, objektivnosti, razboritosti, pravilnosti, dijaloga, tolerancije i humanosti.

**XII**

Profesori i učenici treba da poštuju početak nastave i svakog časa pojedinačno. Učenici ne smiju ometati nastavu pričanjem, smijehom, mobilnim telefonima i sl.

**XIII**

Učenici su dužni pozdraviti sve profesore, bez obzira da li su im predavači.

**XIV**

Neprihvatljivo je svako neprimjereno ponašanje (uznemiravanje) prema drugoj osobi, kojemu je cilj povrijediti njezinu osobnost uz obavezu zaposlenika, učenika i roditelja da svojim ponašanjem stvaraju dobru i ugodnu radnu atmosferu u školi.

**XV**

Kriteriji za školske nazive i simbole (posebno dio o simbolima bi trebalo poštivati u Školi). Svi zaposlenici Škole su dužni podsjećati učenike što su to neprimjereni simboli u Školi kako bi se izbjeglo vrijeđanje drugih i kako bi se štitila imovina škole (neprimjereni simboli nacrtani na klupama, zidovima Škole i slično). Kriteriji za školske nazive i simbole su sastavni dio ovog Kodeksa.

**Pravila oblačenja**

**XVI**

Učenici, propfesori i ostali zaposlenici Škole moraju držati do lične higijene kao i čistoće svoje odjeće i obuće.

**XVII**

Poželjno je da odjeća doseže do ispod koljena, bez otkrivenog struka, da je kratkih ili dugih rukava, s pristojnim dekolteom. Odjeća ne smije biti providna ili pocijepana, niti se smije vidjeti intimni veš.

**XVIII**

Obuća ne smije imati visoke potpetice, a japanke i papuče za plažu su zabranjene.

**XIX**

Zabranjena je sportska odjeća osim na časovima tjelesnog i zdravstvenog odgoja kada je obavezna trenerka i bijela majica. Na časovima tjelesnog i zdravstvenog odgoja, u Školi i u krugu Škole, zabranjuju se dresovi bilo koje reprezentacije ili tima.

**XX**

Ukoliko učenici, profesori i ostali zaposlenici Škole imaju tetovažu na tijelu, potrebno je tetovažu prekriti odjećom.

**XXI**

Zabranjeni su simboli koji na bilo koji način vrijeđaju jedan narod, rasu ili vjeroispovijest. Kriteriji za školske nazive i simbole su dobar okvir za definiranje primjerenog i neprimjerenog u Školi.

**Kršenje pravila kodeksa**

**XXII**

U slučaju kršenja ranije navedenih pravila, pojedinac će biti pozvan na razgovor s direktorom Škole i usmeno opomenut. U slučaju ponovljenog kršenja, pojedinac će odgovarati pred tročlanom komisijom koju imenuje Školski odbor, a članovi su iz reda Školskog odbora, Nastavničkog vijeća i Vijeća učenika. Komisija u roku sedam dana od saznanja o kršenju pravila odlučuje o mjerama koje će se poduzeti da se kršitelj pravila kazni. Odluka o mjerama za kršenje Kodeksa mora biti u pismenoj formi, s mogućnošću žalbe na odluku u roku osam dana od dana prijema iste. Po žalbi odlučuje Školski odbor. Izrečene mjere moraju biti u skladu s Pravilima škole i drugim općim aktima Škole.

**Upoznavanje s Kodeksom**

**XXIII**

Svi učenici, roditelji i zaposlenici Škole upoznat će se s pravilima ovog Kodeksa. Direktor škole ili osoba ovlaštena od strane direktora, dužan je upoznati sve relevantne s odredbama ovog Kodeksa.

**XXIV**

Kodeks će biti objavljen u zbornici i kod ulaznih vrata Škole.

**Stupanje na snagu**

**XXV**

Ovaj Kodeks stupa na snagu danom donošenja od strane Školskog odbora, a primjenjuje se od dana objavljivanja.

Mostar,\_\_\_\_\_\_\_\_ 2011. god. Predsjednik Školskog odbora